钦定古今图书集成/历象汇编/岁功典/第058卷 > 秋兴赋〈有序〉 晋潘岳
## 钦定古今图书集成/历象汇编/岁功典/第058卷 > 秋兴赋〈有序〉 晋潘岳

晋十有四年，余春秋三十有二，始见二毛。以太尉掾兼虎贲中郎将，寓直于散骑之省。高阁连云，阳景罕曜，珥蝉冕而袭纨绮之士，此焉游处。仆野人也，偃息不过茅屋茂林之下，谈话不过农夫田父之客。摄官承之，猥厕朝列，夙兴晏寝，匪遑底宁，譬犹池鱼笼鸟，而有江湖山薮之思。于是染翰操纸，慨然而赋。于时秋也，故以《秋兴》命篇。其辞曰：

四运忽其代序兮，万物纷以迥薄。览花莳之时育兮，
察盛衰之所托。感冬索而春敷兮，嗟夏茂而秋落。虽
末事之荣悴兮，伊人情之美恶。善乎宋生之言曰：“悲
哉秋之为气萧瑟兮，草木摇落而变衰。憀栗兮若在
远行，登山临水送将归。”夫送归怀慕徒之恋兮，远行
有羇旅之愤。临川感流以叹逝兮，登山怀远而悼近。
彼四戚之疚心兮，遭一涂而难忍。嗟秋日之可哀兮，
谅无愁而不尽。野有归燕，隰有翔隼；游氛朝兴，槁叶
夕殒。于峕乃屏轻箑，释纤𫄨，藉莞蒻，御袷衣。庭树摵
以洒落兮，劲风戾而吹帷。蝉嘒嘒以寒吟兮，雁飘飘
而南飞。天晃朗以弥高兮，日悠阳而浸微。何微阳之
短晷，觉凉夜之方永。月朦胧以含光“兮，露凄清以凝
冷。熠燿粲于阶闼兮，蟋蟀鸣乎轩屏。听《离鸿》”之晨吟
兮，望流火之馀景。宵耿介而不寐兮，独展转于华省。
悟时岁之遒尽兮，慨俛首而自省。斑鬓髟以承弁兮，
素发飒以垂领。仰群儁之逸轨兮，攀云汉以游骋。登
春台之熙熙兮，珥金貂之炯炯。苟趣舍之殊途兮，庸
讵识其躁静。闻至人之休风兮，齐天地于一指。彼知
安而忘危兮，固出生而入死。行投趾于容迹兮，殆不
践而获底。阙侧足以及泉兮，虽猴猿而不履。龟祀骨
于宗祧兮，思反身于绿水。且敛衽以归来兮，忽投绂
以高厉。耕东皋之沃壤兮，输黍稷之馀税。泉涌湍于
石间兮，菊扬芳乎崖澨。澡秋水之涓涓兮，玩游鯈之
潎潎。逍遥乎山川之阿，放旷乎人间之世。优哉游哉，
聊以卒岁。